

OPPILASHUOLTOSUUNNITELMA

ESIOPETUS



SISÄLLYS:

[JOHDANTO 3](#_Toc422981857)

[1. ESIOPETUKSEN OPPILASHUOLTO 4](#_Toc422981858)

[2. ESIOPETUKSEN OPPILASHUOLTORYHMÄT 5](#_Toc422981859)

[2.1 Moniammatillinen oppilashuollon ohjausryhmä 5](#_Toc422981860)

[2.2 Päiväkotien yhteinen oppilashuoltoryhmä 5](#_Toc422981861)

[2.3 Monialainen yksilökohtainen asiantuntijaryhmä 6](#_Toc422981862)

[3. YKSILÖKOHTAINEN OPPILASHUOLTO 7](#_Toc422981863)

[4. YHTEISÖLLINEN OPPILASHUOLTO 9](#_Toc422981864)

[4.1 Turvallinen oppimisympäristö 9](#_Toc422981865)

[4.2 Yhteistyö vanhempien kanssa 10](#_Toc422981866)

[4.3 Tiedonsiirto nivelvaiheissa 11](#_Toc422981867)

[4.3.1 Varhaiskasvatuksesta esiopetukseen 11](#_Toc422981868)

[4.3.2 Esiopetuksesta alkuopetukseen 11](#_Toc422981869)

[5.OPPILASHUOLLON SUUNNITELMAN TOTEUTTAMISEN ARVIOINTI JA PÄIVITYS 11](#_Toc422981870)

# JOHDANTO

Esiopetuksen opetussuunnitelman perusteet valmistuivat syksyllä 2014. Opetussuunnitelman perusteet on päätös esiopetuksen tavoitteista ja keskeisistä sisällöistä, huoltajien ja esiopetuksen henkilöstön yhteistyöstä sekä **oppilashuollon keskeisistä periaatteista ja opetustoimeen kuuluvan oppilashuollon tavoitteista.** Uusi oppilas- ja opiskelijahuoltolaki astui voimaan 1.8.2014.

Tämän monialaisena yhteistyönä laaditun Joroisten päiväkotien yhteisen oppilashuolto-suunnitelman ovat kirjanneet päiväkotien johtajat ja se pohjautuu esiopetuksen opetus-suunnitelman perusteisiin ja oppilas- ja opiskelijahuoltolakiin. Oppilashuollon suunnittelua ja toteutusta Joroisten esiopetuksessa tämän suunnitelman lisäksi ohjaavat Joroisten ja Varkauden yhteinen lasten ja nuorten hyvinvointisuunnitelma sekä Joroisten yhtenäiskoulun opetussuunnitelmaan sisältyvä oppilashuollon kuvaus. Oppilashuoltosuunnitelmassa on huomioitu sekä vanhemmilta että lapsilta saatu suullinen ja kirjallinen palaute esiopetuksen arjen kehittämiseksi.

**TULEVIEN VUOSIEN PAINOPISTEALUEENA OPPILASHUOLTOTYÖSSÄ JOROISTEN ESIOPETUKSESSA ON LASTEN JA VANHEMPIEN OSALLISUUDEN LISÄÄMINEN ESIOPETUKSEN SUUNNITTELUSSA JA TOTEUTTAMISESSA.**

ESKARIEN AJATUKSIA OPPILASHUOLLOSTA:

… siitä tulee mieleen lääkäri ja hoitaja…

… jos jollekin oppilaalle tulee joku isompi haava tai tällainen, niin pitää laittaa laastari…

… pitää huolehtia oppilaista…

… oppilashuoltosuunnitelmassa jotain suunnitellaan… ei kai voi ihmistä suunnitella…

… sitä hoitoa suunnitellaan…

… tää on tosi vaikee sana…ei tuu mitään mieleen…

# ESIOPETUKSEN OPPILASHUOLTO

Lasten kehitysympäristön ja esiopetuksen toimintaympäristön muutosten myötä oppilashuollosta on tullut yhä tärkeämpi osa esiopetuksen perustoimintaa. Oppilashuolto liittyy kiinteästi esiopetuksen tehtävään edistää lapsen kasvun, kehityksen ja oppimisen edellytyksiä. Oppilashuoltotyötä ohjaa lapsen edun ensisijaisuus.

Lapsella on oikeus saada maksutta oppilashuolto, jota opetukseen osallistuminen edellyttää. Esiopetuksen oppilashuolto koskee myös pidennetyn oppivelvollisuuden piirissä olevia lapsia.

**Oppilashuollolla tarkoitetaan lapsen hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellytyksiä lisäävää toimintaa esiopetusyhteisössä.**

Oppilashuoltoa toteutetaan ensisijaisesti ennaltaehkäisevänä koko esiopetusyhteisöä tukevana **yhteisöllisenä oppilashuoltona.** Tämän lisäksi lapsilla on oikeus **yksilökohtaiseen oppilashuoltoon**. Monialainen yhteistyö on oppilashuollossa keskeistä. Oppilashuoltotyötä ohjaavat luottamuksellisuus, kunnioittava suhtautuminen lapseen ja huoltajaan sekä heidän osallisuutensa tukeminen. Esiopetuksen oppilashuollosta ja siihen liittyvistä suunnitelmista säädetään oppilas- ja opiskelija-huoltolaissa.

Oppilashuolto järjestetään monialaisessa yhteistyössä opetustoimen ja sosiaali- ja terveystoimen kanssa siten, että siitä muodostuu toimiva ja yhtenäinen kokonaisuus. Oppilashuoltoa toteutetaan yhteistyössä lapsen ja hänen huoltajansa kanssa ottaen huomioon lapsen ikä ja edellytykset. Esiopetusyhteisön tai lasten hyvinvoinnissa havaittuihin huolenaiheisiin etsitään ratkaisuja yhdessä huoltajan kanssa.

Esiopetuksessa oppilashuolto on esiopetusyhteisössä työskentelevien ja oppilashuoltopalveluista vastaavien työntekijöiden tehtävä. Ensisijainen vastuu esiopetusyhteisön hyvinvoinnista on esiopetuksen henkilökunnalla. Oppilashuollon palveluita ovat psykologi- ja kuraattoripalvelut sekä terveydenhoitopalvelut, jotka järjestetään terveydenhuoltolain mukaisina ikäryhmälle suunnattuina neuvolapalveluina. Näiden asiantuntijoiden tehtävät liittyvät niin lapseen, lapsen kehitysympäristöihin kuin yhteistyöhön. Palveluja tarjotaan siten, että ne ovat helposti saatavilla. Palvelut järjestetään lain edellyttämässä määräajassa.

Lapsen huoltajalle annetaan tieto käytettävissä olevasta oppilashuollosta ja heitä ohjataan hakemaan tarvitsemiaan oppilashuollon palveluja. Lapsen ja huoltajan osallisuus oppilashuollossa, suunnitelmallinen yhteistyö ja oppilashuollosta tiedottaminen lisäävät oppilashuollon tuntemusta ja edesauttavat palveluihin hakeutumista. Eri ammattiryhmiin kuuluvien työntekijöiden keskinäinen konsultaatio on tärkeä työmenetelmä oppilashuollossa.

Oppilashuollon tavoitteet, tehtävät ja toteuttamisen periaatteet muodostavat esiopetuksesta toisen asteen koulutukseen ulottuvan jatkumon. Esiopetuksen ja muun varhaiskasvatuksen sekä perusopetuksen välinen vuorovaikutus on tärkeää pohdittaessa oppilashuollon toimintaa. Yhtenäiset käytännöt tukevat eri kehitysvaiheissa lapsen terveyttä, hyvinvointia ja oppimista. Oppilashuollon monialaisen yhteistyön rakenteita, muotoja ja toimintatapoja kehitetään esiopetusyhteisössä ja eri yhteistyötahojen kanssa. Kehittämistyö edellyttää oppilashuollon suunnitelmallista arviointia.

# ESIOPETUKSEN OPPILASHUOLTORYHMÄT

Joroisissa toimii Varkauden kanssa yhteinen oppilashuollon ohjausryhmä, päiväkotien yhteinen oppilashuoltoryhmä. Yksittäistä esioppilasta koskevat asiat käsitellään tapauskohtaisesti koottavassa monialaisessa asiantuntijaryhmässä.

## 2.1 Moniammatillinen oppilashuollon ohjausryhmä

Joroisissa ja Varkaudessa toimii yhteinen moniammatillinen oppilashuollon ohjausryhmä. Ohjausryhmään kuuluvat sivistysjohtajat, johtavien viranhaltijoiden edustus esiopetuksesta, perusopetuksesta, lukiosta, ammatillisen toisen asteen koulutuksesta, nuorisotoimesta, neuvola-, koulu-, ja opiskeluterveydenhuollosta. Ryhmä vastaa oppilashuollon yleisestä suunnittelusta, kehittämisestä, ohjauksesta ja arvioinnista. Ryhmä kokoontuu kaksi kertaa vuodessa.

## 2.2 Päiväkotien yhteinen oppilashuoltoryhmä

Päiväkodeissa toimivassa esiopetuksessa on oma yhteinen oppilashuoltoryhmä, joka vastaa esiopetuksen oppilashuollon suunnittelusta, kehittämisestä, toteuttamisesta ja arvioinnista. Työryhmää johtaa ja kutsuu koolle varhaiskasvatuksen esimies. Työryhmä on monialainen ja siihen kuuluvat päiväkodin johtajat, varhaiserityisopettaja, neuvolan terveydenhoitaja, psykologi ja kuraattori/sosiaalityöntekijä. Oppilashuoltoryhmä voi tarvittaessa kuulla asiantuntijoita. Ryhmän keskeinen tehtävä on yhteisön hyvinvoinnin ja turvallisuuden edistäminen sekä muun yhteisöllisen oppilashuollon toteuttaminen ja kehittäminen.

Kaavio 1. Esiopetuksen oppilashuoltoryhmän kokoonpano Joroisissa

## 2.3 Monialainen yksilökohtainen asiantuntijaryhmä

Monialainen yksilökohtainen asiantuntijaryhmä kootaan yksittäisen lapsen tai lapsiryhmän tuen tarpeen selvittämiseksi ja oppilashuollon palvelujen järjestämiseksi. Ryhmän kokoaa esiopettaja tai päiväkodin johtaja. Asiantuntijaryhmän monialaisuus ja tapauskohtaisuus perustuu yksilölliseen harkintaan ja käsiteltävään asiaan. Ryhmä nimeää keskuudestaan vastuuhenkilön. Asiantuntijoiden nimeäminen ryhmän jäseniksi ja muiden yhteistyötahojen tai lapsen läheisten osallistuminen ryhmän työskentelyyn edellyttää huoltajan kirjallista suostumusta.

Yksilökohtaisessa oppilashuollossa käytetään aikaisemmin perustettua esiopetuksen moniammatillista pedagogista asiantuntijatyöryhmää pedagogisten arvioiden käsittelyssä. Työryhmän tehtävänä on arvioida riittääkö esiopetuksessa olevalle lapselle yleinen tuki vai siirretäänkö hänet tehostettuun tukeen.

# YKSILÖKOHTAINEN OPPILASHUOLTO

Yksilökohtaisella oppilashuollolla tarkoitetaan lapselle annettavia terveydenhoitopalveluja, op-pilashuollon psykologi- ja kuraattoripalveluja sekä yksittäistä lasta koskevaa minialaista oppilas-huoltoa.

Yksilökohtaisen oppilashuollon tavoitteena on seurata ja edistää lapsen hyvinvointia ja oppimista sekä kokonaisvaltaista kasvua, kehitystä ja terveyttä. Esiopetuksen oppilashuollolla on tärkeä merkitys varhaisen tuen turvaamisessa ja ongelmien ehkäisyssä. Lasten yksilölliset edellytykset, voimavarat ja tarpeet otetaan huomioon sekä oppilashuollon tuen rakentamisessa että esiopetuksen arjessa. Tukitoimien kartoituksessa käytetään avuksi Tupu-lomaketta (liite 1).

Yksilökohtainen oppilashuolto esiopetuksessa perustuu aina huoltajan suostumukseen. Huoltajan osallisuutta tuetaan ja mielipiteitä kuullaan lapsen yksilökohtaisen oppilashuollon toteuttamisessa. Lapsen osallisuus, omat toivomukset ja mielipiteet otetaan huomioon häntä koskevissa toimenpiteissä ja ratkaisuissa hänen ikänsä, kehitystasonsa ja edellytystensä mukaisesti. Vuorovaikutus on kunnioittavaa ja luottamuksellista. Oppilashuoltotyö järjestetään niin, että lapsi voi kokea tilanteen kiireettömänä ja hän tulee kuulluksi. Työssä noudatetaan tietojen luovuttamista ja salassapitoa koskevia säännöksiä.

Asian käsittely myös yksittäisen lapsen tueksi koottavassa asiantuntijaryhmässä ja ryhmän kokoonpano perustuu huoltajan suostumukseen. Huoltajan yksilöidyllä kirjallisella suostumuksella asian käsittelyyn voi osallistua tarvittavia oppilashuollon yhteistyötahoja tai lapsen läheisiä. Ryhmän jäsenillä on lisäksi oikeus pyytää neuvoa lapsen asiassa tarpeellisiksi katsomiltaan asiantuntijoilta.

Yksittäistä lasta koskevan asian käsittelystä asiantuntijaryhmässä laaditaan oppilashuoltokertomus (liite 2). Ryhmän vastuuhenkilö kirjaa yksilökohtaisen oppilashuollon järjestämiseksi ja toteuttamiseksi välttämättömät tiedot oppilashuoltokertomukseen. Kirjauksia voivat tehdä myös muut asiantuntijaryhmän jäsenet. Kertomus laaditaan jatkuvaan muotoon, joka etenee aikajärjes-tyksessä.

Jos sivulliselle annetaan oppilashuoltokertomukseen sisältyviä tietoja, asiakirjaan on lisäksi merkittävä, mitä tietoja, kenelle ja millä perusteella tietoja on luovutettu.

Oppilashuoltokertomukset sekä muut oppilashuollon tehtävissä laaditut tai saadut yksittäistä lasta koskevat asiakirjat tallennetaan oppilashuoltorekisteriin. Opetuksen järjestäjä vastaa henkilötietojen käsittelystä ja ylläpitää edellä mainittua rekisteriä. Oppilashuoltorekisteriin tallennetut tiedot, jotka koskevat yksittäistä lasta tai muuta yksityistä henkilöä, ovat salassa pidettäviä.

Terveydenhuollon henkilöstö ja psykologit kirjaavat yksilökohtaisen oppilashuoltotyön säädetysti potilaskertomukseen ja muihin potilasasiakirjoihin. Oppilashuollon kuraattorit kirjaavat asiakastiedot kuraattorin asiakaskertomukseen.

Lapsen yksilökohtaisen oppilashuollon järjestämiseen ja toteuttamiseen osallistuvilla on salassapitovelvollisuuden estämättä oikeus saada toisiltaan ja luovuttaa toisilleen sekä oppilashuollosta vastaavalle viranomaiselle sellaiset tiedot, jotka ovat välttämättömiä yksilökohtaisen oppilashuollon järjestämiseksi ja toteuttamiseksi. Lisäksi heillä on oikeus saada ja luovuttaa toisilleen sekä lapsen opettajalle, rehtorille tai päiväkodin johtajalle ja opetuksen järjestäjälle lapsen opetuksen asianmukaisen järjestämisen edellyttämät välttämättömät tiedot. Tiedon luovuttaja joutuu harkitsemaan esimerkiksi sitä, onko kysymys sellaisesta tiedosta, joka on välttämätön lapsen tai muiden lasten turvallisuuden varmistamiseksi. Luovutettava tieto voi koskea muun muassa sellaista lapsen sairautta, joka tulee ottaa opetustilanteissa huomioon. Vaikka tiedon luovuttamiselle olisikin edellä todettu lain tarkoittama peruste, yhteistyön ja luottamuksen turvaamiseksi pyritään aina ensisijaisesti hankkimaan huoltajan suostumus salassa pidettävän tiedon luovuttamiseen.

Jos lapsi siirtyy toisen opetuksen järjestäjän opetukseen, aikaisemman opetuksen järjestäjän on pyydettävä lapsen huoltajan suostumus siihen, että uudelle opetuksen järjestäjälle voidaan siirtää oppilashuollon asiakasrekisteristä sellaiset salassa pidettävät tiedot, jotka ovat tarpeellisia oppilashuollon jatkuvuuden kannalta. Sen sijaan opetuksen järjestämisen kannalta välttämättömät tiedot toimitetaan salassapidon estämättä viipymättä toiselle esi- tai perusopetuksen järjestäjälle. Vastaavat tiedot voidaan antaa myös uuden esi- tai perusopetuksen järjestäjän pyynnöstä.

# 4. YHTEISÖLLINEN OPPILASHUOLTO

Oppilashuolto on tärkeä osa esiopetuksen toimintakulttuuria. Yhteisöllisessä oppilashuoltotyössä seurataan, arvioidaan ja kehitetään esiopetusyhteisön ja ryhmien hyvinvointia. Lisäksi huolehditaan esiopetusympäristön terveellisyydestä, turvallisuudesta ja esteettömyydestä. Yhteisöllisten toimintatapojen kehittämisessä tehdään yhteistyötä varhaiskasvatuksen, neuvolan sekä muiden kunnan lasten hyvinvointia edistävien viranomaisten ja toimijoiden kanssa.

Lasten ja huoltajien osallisuus ja kuulluksi tuleminen on yhteisöllisessä oppilashuollossa tärkeää ja hyvinvointia vahvistavaa. Yhteisöllinen oppilashuolto luo esiopetuksessa edellytyksiä yhteen-kuuluvuudelle, huolenpidolle ja avoimelle vuorovaikutukselle. Osallisuutta lisäävät toimintatavat edesauttavat myös ongelmien ennalta ehkäisyä, niiden varhaista tunnistamista ja tarvittavan tuen järjestämistä.

Lapsella on oikeus turvallisiin oppimisympäristöihin, joihin kuuluvat niin fyysinen, psyykkinen kuin sosiaalinenkin turvallisuus. Opetuksen järjestämisen lähtökohtana on lasten ja henkilökunnan turvallisuuden varmistaminen kaikissa tilanteissa. Rauhallinen ilmapiiri edistää työrauhaa. Opetuksen järjestäjä laatii suunnitelman lasten suojaamiseksi väkivallalta, kiusaamiselta ja häirinnältä osana yksikkökohtaista oppilashuoltosuunnitelmaa. Opettaja, päiväkodin johtaja tai rehtori ilmoittaa esiopetuksessa tai matkalla esiopetukseen tai kotiin tapahtuneesta häirinnästä, kiusaamisesta tai väkivallasta tilanteeseen osallistuneiden huoltajille.

Rakennuksesta sekä opetustiloista ja -välineistä huolehtiminen ylläpitää ympäristön terveellisyyttä ja turvallisuutta. Turvallisuuden edistämiseen kuuluvat myös esiopetuksen kuljetuksia, tapaturmien ehkäisyä ja tietoturvallisuutta koskevat toimintatavat. Kun esiopetus järjestetään koulussa, otetaan myös esiopetus huomioon kouluympäristön terveellisyyden ja turvallisuuden sekä yhteisön hyvinvoinnin tarkastuksissa.

## 4.1 Turvallinen oppimisympäristö

Tulevan lukuvuoden esiopetuksen suunnittelu alkaa keväällä, kun esioppilaiden määrä on selvillä.

Esiopetusryhmät muodostetaan lasten kasvua ja oppimista tukeviksi riittävistä resursseista huolehtimalla.

Jokaiselle lapselle tehdään henkilökohtainen oppimissuunnitelma, joka turvaa lapselle parhaan mahdollisuuden kasvaa ja oppia. Suunnitelmaan kirjatut tavoitteet ohjaavat aikuisia rakentamaan oppimisympäristöjä, jotka vastaavat lapsen kehitysvaihetta. Jatkuva havainnointi auttaa aikuisia muokkaamaan ympäristöä niin, että toimissa ja tehtävissä on sopivasti haastetta ja lapsen motivaatio työskentelyyn säilyy.

Syksyllä esiopetuksen alkaessa kirjataan lasten kanssa yhdessä sovitut esiopetuksen säännöt ja sopimukset ja asetetaan ne näkyville esiopetustilaan. Sovituista säännöistä tiedotetaan kotiin.

Jokaiselle esioppilaalle tehdään syksyllä lähtötasokartoitus lapsen senhetkisten tietojen ja taitojen kartoittamiseksi. Henkilökunta tutustuu lapseen ja havainnoi häntä yksilönä ja ryhmän jäsenenä. Havaintojen pohjalta suunnitellaan toimintaa ja muokataan oppimisympäristöä.

Jos esiopetuksen henkilökunnalla herää huoli liittyen lapsen kasvuun, kehitykseen tai perheen tilanteeseen, otetaan asia välittömästi puheeksi perheen kanssa. Yhdessä pohditaan, millaista apua tai tukea lapsi tai perhe tarvitsee. Jos vanhemmat eivät jostain syystä halua keskustella asiasta tai ottaa apua vastaan, esiopetuksen henkilökunta ilmoittaa asiasta kunnan sosiaalitoimen lastensuojelutyöntekijälle tekemällä lastensuojeluilmoituksen(liite 3). Lastensuojeluilmoitusta ei tehdä koskaan perheeltä salaa.

Päiväkodeissa on turvallisuussuunnitelma, josta löytyy ohjeistus lasten suojaamiseksi väkivallalta, kiusaamiselta ja häirinnältä, toimintaohjeet äkillisiä kriisi- ja uhkatilanteita varten, suunnitelma ympäristön valvontaan sekä ohjeet tapaturmatilanteessa toimimiseen ja lapselle annettavaan lääkehoitoon.

Koulukuljetus järjestetään Keski - Savon koulukuljetusoppaassa (1.8.2014) olevien ohjeiden mukaisesti.

## 4.2 Yhteistyö vanhempien kanssa

Lapsen esiopetukseen tutustumisen yhteydessä järjestetään vanhemmille tiedotustilaisuus esiopetuksen yleisistä periaatteista ja tulevan lukuvuoden käytännön järjestelyistä. Vanhemmilta kysytään toiveita ja ajatuksia kirjallisesti tai suullisesti.

Syksyllä esiopetuksen alkaessa järjestetään vanhempainilta, jossa vanhemmat saavat tietoa sekä yleisistä että lasten kanssa sovituista ryhmää koskevista säännöistä ja sopimuksista. Vanhemmat saavat esiopetuksen vuosisuunnitelman ja perehtyvät oppilashuoltosuunnitelmaan. Perheille järjestetään toiminnallisia tapahtumia vuosisuunnitelman mukaisesti.

Syksyllä lapselle tehtyä oppimissuunnitelmaa päivitetään vuoden alussa ja arvioidaan keväällä.

Vanhempien kanssa keskustellaan päivittäin lasta tuotaessa ja haettaessa tai tarvittaessa reissuvihkon /Wilman välityksellä.

Vanhemmat ilmoittavat lapsen poissaolosta mahdollisimman pian esiopetuspaikkaan.

## 4.3 Tiedonsiirto nivelvaiheissa

### 4.3.1 Varhaiskasvatuksesta esiopetukseen

Varhaiskasvatussuunnitelmat siirtyvät vanhempien luvalla/vanhemmat siirtävät esiopettajalle, joka luettuaan suunnitelmat palauttaa ne takaisin vanhemmille. Oppilashuoltoryhmä kokoontuu tiedonsiirtopalaveriin lapsen esiopetuksen järjestämisen kannalta olennaisista asioista ennen esiopetuksen alkua. Kokoon kutsumisesta huolehtii esiopetuksen henkilökunta.

### 4.3.2 Esiopetuksesta alkuopetukseen

Esiopetuksen ja alkuopetuksen henkilökunta suunnittelevat esiopetusvuodelle yhteistä toimintaa, joka kirjataan vuosisuunnitelmaan.

Keväällä oppilashuoltoryhmä kokoontuu tiedonsiirtopalaveriin lapsen alkuopetuksen järjestämisen kannalta olennaisista asioista. Kokoon kutsumisesta huolehtii koulun henkilökunta.

# 5. OPPILASHUOLLON SUUNNITELMAN TOTEUTTAMISEN ARVIOINTI JA PÄIVITYS

Esiopetuksen henkilöstö arvioi ja kehittää oppilashuoltoa jatkuvasti pedagogisen johtamisen suunnitelman mukaisesti.

Vanhemmat arvioivat oppilashuollon toteutumista päivittäisissä tapaamisissa sekä reissuvihkojen / Wilman avulla. Keväällä vanhemmat ja lapset arvioivat esiopetussuunnitelman ja oppilas-huoltosuunnitelman toteutumista kirjallisesti. Tieto viedään oppilashuoltoryhmän käsiteltäväksi.

Suunnitelma tarkistetaan vuosittain oppilashuoltoryhmässä.